Všeobecne záväzné nariadeniE 
obce NOVÝ SALAŠ
o prijímaní detí  na predprimárne vzdelávanie v materskej škole 

Obecné zastupiteľstvo obce Nový Salaš v súlade s § 6 zákona č. 369/1990 Zb. o obecnom zriadení v znení neskorších predpisov, v zmysle §28, § 49, § 114 a § 140 zákona č. 245/2008 Z. z. o výchove a vzdelávaní (školský zákon) v znení neskorších predpisov a o zmene a doplnení niektorých zákonov a v zmysle § 6 zákona č. 596/2003 Z.z. o štátnej správe v školstve a o školskej samospráve a o zmene a doplnení niektorých zákonov v znení neskorších predpisov sa uznieslo na tomto  

všeobecne záväznom nariadení

Článok 1
Úvodné ustanovenie

Toto všeobecne záväzné nariadenie (ďalej „VZN“) určuje prijímanie detí na výchovu a vzdelávanie v Materskej škole (ďalej „MŠ“), Nový Salaš č. 83, 044 17, ktorej zriaďovateľom je Obec Nový Salaš. MŠ s celodennou výchovou a vzdelávaním poskytuje deťom predprimárne vzdelávanie.

Článok 2 
Miesto a čas zápisu

Riaditeľ MŠ po dohode so zriaďovateľom upresní miesto a termín podávania žiadosti na predprimárne vzdelávanie. Tento oznam bude zverejnený obvyklým spôsobom spravidla v termíne od 30. apríla do 31. mája príslušného roka. Zápis detí do MŠ sa uskutoční v priestoroch Materskej školy, Nový Salaš č. 83, 044 17. 

Článok  3 
Oznámenie o zápise 

1.	Miesto zápisu podľa § 2 zverejní riaditeľ školy obvyklým spôsobom v obci (na budove školy, web školy, vývesné tabule, vyhlásenie miestnym rozhlasom).
2.	Riaditeľ školy spolu s miestom a termínom zverejní podmienky prijímania detí do MŠ. Ostatné podmienky prijímania detí do MŠ určí riaditeľ školy a po prerokovaní s pedagogickou radou školy zverejní na viditeľnom mieste.

Článok 4 
Prijímanie detí do MŠ
Dieťa sa do MŠ prijíma (deti sa prijímajú) na základe písomnej žiadosti zákonného zástupcu (zákonných zástupcov) spolu s požadovanými údajmi:
a)	Meno a priezvisko, dátum narodenia a trvalé bydlisko dieťaťa,
b)	Meno a priezvisko, bydlisko a telefonický kontakt zákonných zástupcov dieťaťa,
c)	Vyjadrenie o zdravotnom stave dieťaťa od všeobecného lekára pre deti a dorast.
Ak ide o dieťa so špeciálnymi výchovno-vzdelávacími potrebami, zákonný zástupca predloží aj vyjadrenie príslušného zariadenia výchovného poradenstva a prevencie. Ak ide o dieťa so zmyslovým a telesným postihnutím, predkladá tiež vyjadrenie príslušného odborného lekára.

Článok 5 
Podmienky prijímania

O prijatí (neprijatí) dieťaťa na predprimárne vzdelávanie do materskej školy rozhoduje riaditeľ školy (§59 ods. 4 zákona NR SR č. 245/2008 Z.z. o výchove a vzdelávaní a o zmene a doplnení niektorých zákonov (školský zákon) a podľa §5 ods. 14 zákona NR SR č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov).

1.	Do MŠ sa prednostne prijímajú deti, ktoré:
a)	Dovŕšili piaty rok veku,
b)	Majú odložený začiatok plnenia povinnej školskej dochádzky,
c)	Majú dodatočne odložený začiatok plnenia povinnej školskej dochádzky.

Ak ide o dieťa (deti), ktoré bude mať (budú mať) odloženú alebo dodatočne odloženú povinnú školskú dochádzku, zákonný zástupca o tom bezodkladne informuje riaditeľa školy alebo zástupkyňu MŠ. Spravidla do 15. apríla predloží rozhodnutie o odklade začiatku plnenia povinnej školskej dochádzky vydané riaditeľom ZŠ s MŠ, kde bolo dieťa na zápise. 

2.	Ak záujem o prijatie detí do MŠ prekračuje kapacitu MŠ, zohľadňuje riaditeľ školy nasledovné ostatné podmienky na prednostné prijímanie detí v tomto poradí:
a)	Ak má dieťa (majú deti) trvalý pobyt v obci Nový Salaš,
b)	Ak je to dieťa (ak sú to deti) zamestnaných zákonných zástupcov (rodičov)
c)	Ak je dieťa (sú deti) v starostlivosti slobodnej matky alebo osamelého rodiča,
d)	Ak je dieťa (sú deti) zo sociálne znevýhodneného prostredia (potvrdenia z úradu práce),
e)	Ak má dieťa (majú deti) súrodenca so zdravotným znevýhodnením,
f)	Ak má dieťa (majú deti) v materskej škole staršieho súrodenca

Z dôvodu ľahšej adaptácie možno prijať dieťa (deti) na čas adaptačného pobytu, v ktorom zákonný zástupca privádza dieťa (deti) do MŠ postupne na jednu, dve a najviac štyri hodiny denne., uvedený pobyt nesmie byť dlhší ako tri mesiace.

Pri zníženej adaptačnej schopnosti dieťaťa môže riaditeľ po prerokovaní so zákonným zástupcom rozhodnúť o prerušení dochádzky dieťaťa do MŠ na dohodnutý čas.

Dieťa môže byť prijaté na predprimárne vzdelávanie aj v priebehu školského roka (§59 ods.7 zákona NR SR č. 245/2008 Z.z. – školského zákona). V prípade uvoľnenia miesta v priebehu školského roka rozhodne riaditeľ MŠ o prijatí tých detí, ktoré spĺňali kritéria, ale z kapacitných dôvodov nebolo možné ich žiadosti vyhovieť., (riaditeľ školy v priebehu roka pri prijímaní postupuje podľa podmienok na prednostné prijímanie detí a podľa ostatných podmienok, ktoré boli prerokované pedagogickou radou školy).

Výnimočne sa príjme aj dieťa (deti ) mladšie ako tri roky – ak to umožnia kapacitné možnosti MŠ a budú vytvorené vhodné materiálne, personálne a iné podmienky (základné hygienické návyky dieťaťa, samostatnosť v jedení, v obliekaní a pod.).

Článok 6 
Rozhodovanie riaditeľa materskej školy

1.	Riaditeľ školy rozhoduje o prijatí dieťaťa do MŠ, o zaradení dieťaťa na adaptačný alebo diagnostický pobyt v MŠ, ktorý je zameraný na postupnú socializáciu a diagnostikovanie – po prerokovaní so zákonným zástupcom, o prerušení dochádzky dieťaťa na základe písomnej žiadosti zákonného zástupcu, o predčasnom ukončení predprimárneho vzdelávania. 
2.	O prijatí dieťaťa na predprimárne vzdelávanie a jeho zaradení na adaptačný alebo diagnostický pobyt v MŠ rozhoduje riaditeľ školy do 30 dní od prijatia žiadosti.
3.	V prípade, ak dieťa bez vážnych dôvodov prestane navštevovať viac ako 30 po sebe nasledujúcich dní a zákonný zástupca to písomne neoznámi, bude dieťa rozhodnutím riaditeľa školy z MŠ vylúčené.
4.	Na rozhodnutie o prijatí alebo neprijatí dieťaťa do materskej školy sa nevzťahuje zákon o správnom konaní. Rozhodnutie je preskúmateľné súdom podľa zákona č. 99/1963 Zb. Občianskeho súdneho poriadku v znení neskorších zmien a doplnkov.

Článok 7 
Záverečné ustanovenia

1.	Veci neupravené týmto všeobecným záväzným nariadením sa riadia platnou školskou legislatívou a osobitnými predpismi.
2.	Na tomto Všeobecne záväznom nariadení sa uznieslo Obecné zastupiteľstvo obce Nový Salaš  na svojom zasadnutí dňa 06.03.2019.
3.	Predmetné VZN je prístupné k nahliadnutiu po nadobudnutí účinnosti na Obecnom úrade v Novom Salaši a na internetovej stránke obce www.novysalas.sk.
4.	Toto VZN nadobúda účinnosť 01.09.2019
5.	Návrh tohto VZN bol zverejnený na pripomienkovanie na úradnej tabuli a internetovej stránke obce (www.novysalas.sk) 19.2.2019
6.	Doručené pripomienky: 0

Ing. Andrea Michalková
	starostka obce